Eostig kuzh
An eostig kuzh (liester : eostiged kuzh) pe eostig noz, Luscinia megarhynchos an anv skiantel anezhañ, a zo ur golvaneg plijus e gan hag a vez klevet diouzh an noz ha diouzh an deiz. Neizhiañ a ra e-barzh ar c'hoadoù, tost d'an dour, met kavet e vez ivez e-barzh al liorzhoù, ar bodoù-gwez hag ar gwerjeoù.

Neuz
Etre 22 ha 24 cm eo e hed-eskell, ha war-dro 16 cm e uhelder ; etre 18 ha 27 g e bouez. Gell eo e blu ha hir e dreid.

Doareoù bevañ
Gant bizoù, kevnid pe amprevaned en em voueta.

Annez

Degouezhout a ra etre miz Mae ha Mezheven. Neizh an eostig n'eo ket gwall gempenn, hag izel (30 cm a-zioc'h an douar) pe a-rez al leur zoken. Damc'hlas eo ar pevar pe bemp vi dozvet gant ar barez. War-dro 14 deiz e pad ar goradur. Etre 11 ha 12 deiz e pad an dishualerezh hag an nij a heuilh nebeut goude. An neizherezh kentañ a zegouezh e-pad an nevezamzer war-lerc'h. Betek c'hwec'h vloaz e vev an eostiged.

Isspesadoù
Tri isspesad zo dezhañ :
 Luscinia megarhynchos africana, o neizhañ en un takad hag a ya eus Kaokaz ha reter Turkia da vervent Iran hag Irak ; o c'hoañviñ en Afrika ar Reter,
 Luscinia megarhynchos golzii, o neizhañ eus Mor Aral da vMongolia ; o c'hoañviñ war aodoù Afrika ar Reter,
 Luscinia megarhynchos megarhynchos, o neizhañ en Europa ar C'hornôg, Afrika an Norzh hag Anatolia ; o c'hoañviñ en Afrika drovanel.

Divroadeg
E miz Gwengolo e tivro an eostig etrezek Afrika issahara, o tremen dre strizh-mor Jibraltar.

Arouezioù
Hervez an hengoun e vez roet da c'houzout gant an eostig eo deuet an nevezamzer. Labous miz Mae eo-eñ, met arouez ar garantez eo an eostig dreist pep tra.

Lennegezh
Laüstic eo anv eizhvet lae Marie de France ; setu amañ ar poz kentañ :
Une aventure vus dirai,
Dunt li Bretun firent un lai ;
Laüstic ad nun, ceo m’est vis,
Si l’apelent en lur païs ;
Ceo est russignol en franceis
E nihtegale en dreit engleis.
— Dornskrid Harley 978,  f° 144, British Museum, London

Liammoù diavaez
  Luscinia megarhynchos war al lec'hienn BirdLife International.
  Luscinia megarhynchos war lec'hienn an International Union for Conservation of Nature (IUCN).

Notennoù ha daveennoù

Evned Azia ar C'hreiz
Evned Breizh
Evned Europa
Evned kreizdouar
Muscicapidae